b'\n_START_ARTICLE_\nLacul Cet\xc4\x83\xc8\x9bele\n_START_SECTION_\nCaracterizare\n_START_PARAGRAPH_\nLac de alunecare, cu faun\xc4\x83 \xc8\x99i flor\xc4\x83 specific\xc4\x83.\n_START_SECTION_\nLocalizare \xc8\x99i acces\n_START_PARAGRAPH_\nLacul "Cet\xc4\x83\xc8\x9bele" se afl\xc4\x83 la sud de localitatea C\xc4\x83ianu Mare, jud.Bistri\xc8\x9ba-N\xc4\x83s\xc4\x83ud, pe dealul Cet\xc4\x83\xc8\x9bele. Pe drumul na\xc8\x9bional 17 DN17 se ajunge \xc3\xaen comuna Uriu, jud.Bistri\xc8\x9ba-N\xc4\x83s\xc4\x83ud, iar de aici, de la kilometrul 15+700, se desprinde drumul jude\xc8\x9bean 171 Uriu-T\xc3\xa2rgu L\xc4\x83pu\xc8\x99, asfaltat p\xc3\xa2n\xc4\x83 la Spermezeu, care ne duce p\xc3\xa2n\xc4\x83 \xc3\xaen localitatea C\xc4\x83ianu Mic. De aici trecem valea Ili\xc8\x99ua \xc8\x99i ajungem \xc3\xaen localitatea C\xc4\x83ianu Mare, de unde urc\xc4\x83m dealul Cet\xc4\x83\xc8\x9bele \xc8\x99i ajungem la lac. Se poate ajunge aici \xc8\x99i plec\xc3\xa2nd din localitatea Ili\xc8\x99ua, prima localitate situat\xc4\x83 pe valea Ili\xc8\x99ua, amonte de Uriu. din Ili\xc8\x99ua trecem podul de beton peste valea Ili\xc8\x99ua pe drumul care duce la preventoriul Ili\xc8\x99ua, ocolim preventoriul \xc8\x99i ajungem la ultimele case ale locali\xc8\x9b\xc4\x83\xc8\x9bii. Urc\xc4\x83m pe pantele sudice ale dealului Cet\xc4\x83\xc8\x9bele \xc8\x99i c\xc3\xa2nd ajungem \xc3\xaen v\xc3\xa2rf, vedem lacul._NEWLINE_Aici g\xc4\x83si\xc8\x9bi coordonatele lacului: 47\xc2\xb012\'48.5"N 24\xc2\xb008\'39.8"E\n_START_SECTION_\nObiectul ocrotirii\n_START_PARAGRAPH_\nLacul s-a format \xc3\xaen spatele unui mare val de alunecare pornit din v\xc3\xa2rful Cet\xc4\x83\xc8\x9bele. Regiunea este alc\xc4\x83tuit\xc4\x83 din sedimente badeniene \xc8\x99i sarma\xc8\x9biene, predominant argilo-marnoase, care au determinat apari\xc8\x9bia unor alunec\xc4\x83ri de mare amploare. Subs\xc4\x83parea versantului st\xc3\xa2ng al v\xc4\x83ii Ili\xc8\x99ua \xc8\x99i litologia sedimentelor (prima determinat\xc4\x83 de a doua) care-l constituie, \xc3\xaen condi\xc8\x9biile unui climat umed, au generat aceste alunec\xc4\x83ri deplasive \xc8\x99i asecvente, mari. Depresiunea \xc3\xaen care se afl\xc4\x83 Lacul Cet\xc4\x83\xc8\x9bele (sau Lacul C\xc4\x83ianului), are aspectul unei gropi uria\xc8\x99e, \xc3\xaencadrat\xc4\x83 de versan\xc8\x9bii abrup\xc8\x9bi \xc8\x99i \xc3\xaenal\xc8\x9bi ai locului de desprindere \xc8\x99i ai corpului de alunecare (cca 40 m fa\xc8\x9b\xc4\x83 de oglinda lacului).'